PAGE  
2





Parlamentul  României

Camera  Deputaţilor

                                Către,
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea Ordonanţei de Urgenţă a Guvernului nr.57 din 20 iunie 2007 privind regimul ariilor natural protejate, conservarea habitatelor naturale, a florei şi faunei sălbatice trimisă comisiei spre dezbatere în fond,  cu adresa nr. Plx.62 din 16 februarie 2015 şi înregistrată cu nr.4c-27/13 din 17 februarie 2015. 

PREŞEDINTE,
CARMEN ILEANA MOLDOVAN

R A P O R T

asupra propunerii legislative pentru modificarea Ordonanţei de Urgenţă a Guvernului nr.57 din 20 iunie 2007 privind regimul ariilor natural protejate, conservarea habitatelor naturale, a florei şi
faunei sălbatice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a fost sesizată, spre dezbatere în fond, cu propunerea legislativă pentru modificarea Ordonanţei de Urgenţă a Guvernului nr.57 din 20 iunie 2007 privind regimul ariilor natural protejate, conservarea habitatelor naturale, a florei şi faunei sălbatice, trimis cu adresa nr.Plx.62 din 16 februarie 2015 şi înregistrat cu nr.4c-27/13 din 17 februarie 2015. 

La întocmirea prezentului raport Comisia a avut în vedere:
· avizul favorabil al Consiliului Legislativ (nr.817/14.07.2014);
· avizul negativ al Comisiei pentru agricultură, silvicultură, industrie alimentară şi servicii specifice (nr.4c-4/102/04.03.2015);
· punctul de vedere negativ al Guvernului (nr. 2110/22.10.2014).
Propunerea legislativă are ca obiect modificarea Ordonanţei de urgenţă a Guvernului nr.57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr.49/2011, cu modificările şi completările ulterioare, în sensul ca parcurile şi grădinile ce conţin elemente sau bunuri ale patrimoniului natural, de interes comunitar, socioeconomic şi sociocultural, să dobândească statutul de arii naturale protejate de interes naţional, în scopul instituirii unui regim special de protecţie şi utilizare, prin asigurarea unor măsuri speciale de protecţie şi conservare a bunurilor aparţinând patrimoniului natural.

Senatul, în calitate de primă Cameră sesizată, a respins propunerea legislativă în şedinţa din 12 februarie 2015.

Camera Deputaţilor este Cameră decizională, potrivit prevederilor art. 75, alineatele (1) şi (3) din Constituţia României.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia a examinat propunerea legislativă în şedinţa din 03 martie 2015.

La lucrările comisiei au fost prezenţi 17 deputaţi, din totalul de 20 membri ai Comisiei.

În urma examinării propunerii legislative, a punctelor de vedere transmise de Consiliul Legislativ, Guvern şi comisia avizatoare, membrii comisiei au hotărât, cu unanimitate de voturi, să propună Plenului Camerei Deputaţilor respingerea propunerii legislative, întrucât  din punct de vedere al prevederilor legale în vigoare, propunerea legislativă excedează domeniului de reglementare al Ordonanţei de urgenţă a Guvernului nr. 57/2007, respectiv al ariilor naturale protejate, al florei şi faunei sălbatice. Reglementarea şi administrarea regimului proiectiv aplicabil parcurilor şi grădinilor publice sau private de agrement din intravilanul localităţilor fac obiectul Legii nr. 24/2007 privind reglementarea şi administrarea spaţiilor verzi din intravilanul localităţilor, republicată, cu modificările şi completările ulterioare. 
Totodată, din expunerea de motive nu rezultă interesul public major şi, deopotrivă, interesul naţional care să justifice instituirea regimului de arie naturală protejată de interes naţional pentru parcurile şi grădinile publice sau private de agrement, care au elemente sau bunuri de patrimoniu natural aflate în intravilanul localităţilor.

Conform prevederilor  art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, proiectul de lege examinat face parte din categoria legilor ordinare.
   PREŞEDINTE,                                             SECRETAR,
    CARMEN ILEANA MOLDOVAN                     VASILE DANIEL SUCIU 
     Consilier parlamentar, Andreea Negulescu
